N̂g Úi-kia̍t

**N̂g Úi-kia̍t** (), sī Tâi-oân ê iá-kiû soán-chhiú, siú-pī ūi-tì sī tâu-chhiú, bat tī Bí-kok Chit-pāng A-lī-song-ná Hiáng-bóe-chôa, Tek-chiu Iû-khî-peng, Kū-kim-soaⁿ Kī-jîn kah Pittsburgh Hái-chha̍t hāu-le̍k, 2019 nî tī Tek-chiu Iû-khî-peng hāu-le̍k ê sî bat chiūⁿ kòe Tāi-liân-bêng. bo̍k-chiân tī Tiong-hôa Chit-pāng Bī-choân Liông.

## Gia̍p-î Sî-kî
Ko-tiong tī Ko-oán Kang-siong tha̍k-chheh, bat tī 2010 nî kah 2011 nî chhōa-niá kiû-tūi phah ji̍p-khì Ko-tiong Iá-kiû Liân-sài ê koan-kun-chiàn, pēng-chhiáⁿ liân-sòa nn̄g-tang lóng sūn-lī phah-pāi tùi-chhiú Pêng-tìn Ko-tiong, oân-sêng jī-liân-pà, ko-tiong pit-gia̍p liáu-āu chìn-ji̍p Kok-li̍p Tâi-oân Thé-io̍k Ūn-tōng Tāi-ha̍k tha̍k-chheh, it-nî ê sî tio̍h chhōa-niá kiû-tūi phah ji̍p-khì Tāi-choan Iá-kiû Liân-sài ê koan-kun-sài, pēng-chhiáⁿ khò hiō-oān 5-kio̍k bô sit-hun ê iu-ī piáu-hiān sêng-kong phah-iâⁿ Bûn-hòa Tāi-ha̍k, sūn-lī tit-tio̍h koan-kun, mā in-ūi tāi-ha̍k sî-kî kiû-sok ē-tàng kàu 154km/h, jî-chhiáⁿ tī kok-hāng sài-sū lóng ū bē-bái ê piáu-hiān, só͘-í mā khip-ín tio̍h kok-gōa kiû-thàm ê koan-chù, pēng-chhiáⁿ tī 2014 nî 8 goe̍h kah Bí-kok Chit-pāng A-lī-song-ná Hiáng-bóe-chôa chhiam--loeh Sió-liân-bêng ha̍p-iok, khai-sí i ê chit-pāng seng-gâi.

## Chit-pāng Sî-kî
### A-lī-song-ná Hiáng-bóe-chôa
2015 nî sī N̂g Úi-kia̍t lú-Bí liáu-āu ê thâu-chi̍t-ê kiû-kùi, tú-khai-sí tùi 1A khí-pō͘, iōng khui-kùi 3-liân-sèng ê sêng-chek, tī kùi-tiong ji̍p-soán Bí-kok Chit-pāng Tāi-liân-bêng Bī-lâi chi Seng Bêng-seng-sài, sī thâu-chi̍t-ūi lú-Bí tē-it-tang tio̍h ji̍p-soán Bī-lâi chi Seng Bêng-seng-sài ê Tâi-oân kiû-oân, kùi-bóe ji̍p-soán A-chiu Iá-kiû Kím-phiau-sài Tiong-hôa-tūi, sī i thâu-chi̍t-pái ji̍p-soán kok-ka-tūi.

2016 nî, peh chiūⁿ-khì Ko-kai 1A, tān-sī tī chhun-hùn ê sî tio̍h-siong, só͘-í it-ti̍t kàu 5 goe̍h chiah tit-tio̍h hit-kùi ê thâu-chi̍t-tiûⁿ sèng-tâu, mā in-ūi tio̍h-siong ê koan-hē, kui-kùi lóng tī 1A kah Ko-kai 1A leh u̍t, 2016 nî Sió-liân-bêng sêng-chek lóng-chóng chhut-sài 16-tiûⁿ, 3-sèng 3-pāi, hông-gū-lu̍t 5.88.

2018 nî, kùi-tiong peh chiūⁿ-khì 2A, chho͘-teng pán tâu 4.1-kio̍k sit 1-hun, m̄-koh tī kùi-tiong hőng kau-e̍k khì Tek-chiu Iû-khî-peng, Hiáng-bóe-chôa tit-tio̍h tâu-chhiú Jake Diekman.

### Tek-chiu Iû-khî-peng
2018 nî 11 goe̍h, ūi-liáu pī-bián hőng Kui-chek 5 Soán-siù, só͘-í Iû-khî-peng kā N̂g Úi-kia̍t khǹg ji̍p-khì 40-lâng miâ-toaⁿ lāi-té, chū-án-ne mā hőng iau-chhiáⁿ chham-ka 2019 nî ê chhun-hùn.

2019 nî 4 goe̍h 23, thâu-chi̍t-pái peh chiūⁿ-khì Tāi-liân-bêng, sī Tâi-oân sú-siōng tē-15-ūi ji̍p-khì Tāi-liân-bêng ê kiû-oân, kâng-ji̍t oân-sêng Tāi-liân-bêng thâu-chi̍t-tiûⁿ chhut-sài, tiòng-kè 2.1-kio̍k, hőng khà 3-ki an-táⁿ, sit 2-hun (1-hun chek-sit), ū nn̄g-pái pó-sàng kah chi̍t-pái sa̋n-sín, hông-gū-lu̍t 3.86, siōng-kín--ê kiû-sok 94.6 Eng-lí (chha-put-to 152 kong-lí), keh-ji̍t sûi hőng pàng--lo̍h-khì 3A.

2019 nî 12 goe̍h, hō͘ Iû-khî-peng sóa chhut 40-lâng miâ-toaⁿ, āu-lâi têng-sin chhiam--loeh Sió-liân-bêng ha̍p-iok.

### Chū-iû Kiû-oân
2020 nî, siū-tio̍h COVID-19 e̍k-chêng ê éng-hióng, Sió-liân-bêng sài-kùi chiām-thêng, 8 goe̍h hō͘ Iû-khî-peng sek-chhut, 9 goe̍h soan-pò͘ kah chêng chi̍t-tang kāng-khoán hō͘ Iû-khî-peng sek-chhut ê Tâi-oân tâu-chhiú Chan Jîn-hô chò-hóe ka-bêng Ò-chiu Iá-kiû Liân-bêng Auckland Tuatara, tān-sī Ò-chiu kāng-khoán siū-tio̍h e̍k-chêng éng-hióng, Auckland Tuatara soan-pò͘ thè-chhut liân-sài chi̍t-tang, só͘-í nn̄g-lâng chū-án-ne bô-kiû thang phah, kî-tiong Chan Jîn-hô soan-pò͘ beh tńg--khì Tâi-oân chham-ka Tiong-hôa Chit-pāng Soán-siù-hōe, N̂g Úi-kia̍t tio̍h kè-sio̍k chhōe lú-gōa ê ki-hōe.

2021 nî, tī 9 goe̍h soan-pò͘ ka-bêng Ò-chiu Iá-kiû Liân-bêng Adelaide Kī-jîn, hi-bāng ē-tàng piàⁿ khòaⁿ-māi tâu tńg--khì Tāi-liân-bêng, tān-sī Ò-chiu iu-goân siū-tio̍h e̍k-chêng ê éng-hióng, Ò-chiu Iá-kiû Liân-bêng soan-pò͘ sài-kùi chhú-siau, só͘-í choán ka-bêng To-bêng-nî-ka Tang-kùi Iá-kiû Liân-bêng.

### Kū-kim-soaⁿ Kī-jîn
2022 nî, kah Kū-kim-soaⁿ Kī-jîn chhiam--loeh Sió-liân-bêng ha̍p-iok, chèng-sek tńg--khì Bí-kok Chit-pāng.

### Pittsburgh Hái-chha̍t
2022 nî kùi-bóe hőng Kui-chek 5 Soán-siù, hō͘ Pittsburgh Hái-chha̍t kéng tio̍h.

2023 nî  hőng iau-chhiáⁿ chham-ka Tāi-liân-bêng chhun-hùn, só͘-í mā oán-kī chham-ka Sè-kài Iá-kiû Keng-tián-sài, hi-bāng ē-tàng tiâu-chéng ka-kī ê chōng-hóng, hō͘ ka-kī chún-pī hó beh chiūⁿ Tāi-liân-bêng, bô-gî-ngō͘ tī 4 goe̍h ê sî in-ūi chiàⁿ-chhiú chhiú-āu-khiau bô-sóng-khoài, lo̍h-bóe khak-chín sī kin-tòa tio̍h-siong, só͘-í ài tāng Tommy John chhiú-su̍t, sài-kùi mā soan-pò͘ pò-siau.

2024 nî 9 goe̍h in-ūi tāng liáu Tommy John chhiú-su̍t iá bô-hoat-tō͘ khoe-ho̍k, hō͘ Pittsburgh Hái-chha̍t sek-chhut.

### Bī-choân Liông
2025 nî, N̂g Úi-kia̍t chham-ka Tiong-hôa Chit-pāng Soán-siù-hōe, chiâⁿ-chò ûi-it tâu-ji̍p soán-siù ê lú-gōa kiû-oân, lo̍h-bóe tī soán-siù-hōe lāi-té hō͘ Bī-choân Liông í tē-it chí-miâ kéng tio̍h, chiâⁿ-chò chit-pái soán-siù ê thàm-hoe. 8 goe̍h 5 hō, N̂g Úi-kia̍t í 1-tang-pòaⁿ, goe̍h-kip 50-bān ê ha̍p-iok ka-ji̍p Bī-choân Liông. 2025 nî 9 goe̍h 7 hō, 8-kio̍k-siōng chiap-thè sian-hoat tâu-chhiú Woodall tâu-kiû, sī i thâu-chi̍t-pái tī Tiong-hôa Chit-pāng it-kun chhut-sài, tâu 0.2-kio̍k sàng-chhut 1-pái sa̋n-sín, 1-pái pó-sàng, hőng khà 2-ki an-táⁿ sit 1-hun.

## Chit-pāng Seng-gâi Sêng-chek
### Bí-kok Chit-pāng

### Tiong-hôa Chit-pāng

## Chham-khó Chu-liāu

## Gōa-pō͘ Liân-kiat